**დანართი**

აჭარის ავტონომიური რესპუბლიკის განათლებისა და სპორტის სამინისტროს

**ქვეპროგრამის „პროფესიული განათლების ხელშეწყობა“**

ღონისძიების

**„კვალიფიკაციის ამაღლება“**

დებულება

**მუხლი 1. ზოგადი დებულებანი**

* 1. ქვეპროგრამის „პროფესიული განათლების ხელშეწყობა“ (051006)ღონისძიების **„კვალიფიკაციის ამაღლება“** საგრანტო კონკურსის (შემდგომში - საგრანტო კონკურსი) მიზანია პროფესიული განათლების მასწავლებელთა კვალიფიკაციის ამაღლება, პროფესიული განათლების მიმართულებით ადგილობრივი პოტენციალის განვითარება და ინტეგრაცია საერთაშორისო პროფესიული განათლების სფეროში.
	2. აღნიშნული დებულება აწესრიგებს აჭარის ავტონომიური რესპუბლიკის განათლებისა და სპორტის სამინისტროს (შემდგომში – სამინისტრო) ქვეპროგრამის „პროფესიული განათლების ხელშეწყობა“ ღონისძიების **„კვალიფიკაციის ამაღლება“** ფარგლებში საგრანტო კონკურსის პირობებს.

**მუხლი 2. საგრანტო კონკურსის ადმინისტრირებაზე უფლებამოსილი ორგანო**

* 1. საგრანტო კონკურსის ადმინისტრირებას პარტნიორ საჯარო პროფესიულ საგანმანათლებლო დაწესებულებებთან (შემდგომში - პარტნიორი პროფესიული საგანმანათლებლო დაწესებულება) ერთად ახორციელებს სამინისტრო.
	2. საგრანტო კონკურსის პარტნიორი პროფესიული საგანმანათლებლო დაწესებულებებია:

ა) სსიპ - კოლეჯი „ბლექსი“;

ბ) სსიპ - კოლეჯი „ახალი ტალღა“.

**მუხლი 3. საგრანტო კონკურსის განხორციელების ძირითადი ეტაპები**

1. საგრანტო კონკურსის განხორციელების პირველ ეტაპზე სამინისტროსა და პარტნიორ პროფესიულ საგანმანათლებლო დაწესებულებებს შორის ერთობლივი საქმიანობის ორგანიზების მიზნით ფორმდება ურთიერთთანამშრომლობის შესახებ შეთანხმება. (შემდგომში - შეთანხმება);
2. პარტნიორი პროფესიული საგანმანათლებლო დაწესებულებები შეთანხმებით დადგენილი წესით, საკონკურსო კომისიის შემადგენლობაში სამინისტროს წარმომადგენლ(ებ)ის მონაწილეობით შეარჩევენ საგრანტო კონკურსში მონაწილე პროფესიული განათლების მასწავლებლებს და გრანტის მიღების მიზნით წარუდგენენ სამინისტროს;
3. პარტნიორი პროფესიული საგანმანათლებლო დაწესებულებების მიერ წარმოდგენილი სიის საფუძველზე საგრანტო კონკურსის მონაწილეებთან სამინისტრო აფორმებს საგრანტო ხელშეკრულებას.

**მუხლი 4. საგრანტო კონკურსში მონაწილეობის საერთო წესი**

1. საგრანტო კონკურსში მონაწილეობის უფლება აქვს პირს, რომელიც ასწავლის ამ დებულების მეორე მუხლის მეორე პუნქტით გათვალისწინებულ პროფესიულ საგანმანათლებლო დაწესებულებაში.
2. საგრანტო კონკურსში მონაწილეობა შეუძლია პირს, რომელიც კვალიფიკაციის ამაღლების მიზნით სტაჟირებას გაივლის ან მონაწილეობას მიიღებს ევროკავშირის წევრ ქვეყანაში, გაერთიანებულ სამეფოში, ამერიკის შეერთებულ შტატებში, კანადაში, ავსტრალიაში, იაპონიაში, შვეიცარიასა და ნორვეგიაში გამართულ საერთაშორისო კონფერენციაში, კონგრესში, ფორუმში, სიმპოზიუმში, სემინარში ან ტრენინგში.
3. საგრანტო კონკურსში მონაწილეობის მსურველი აპლიკანტები განაცხადს წარადგენენ შესაბამის პროფესიულ საგანმანათლებლო დაწესებულებაში.
4. პარტნიორი პროფესიული საგანმანათლებლო დაწესებულება უფლებამოსილია არ განიხილოს იმ პროფესიული განათლების მასწავლებლის განაცხადი, რომლის მიზნები არ შეესაბამება საგრანტო კონკურსის მოთხოვნებს, ან შეიცავს ყალბ ინფორმაციას.

**მუხლი 5. გრანტის მიზნები და ოდენობა**

1. პარტნიორი პროფესიული საგანმანათლებლო დაწესებულების მიერ შერჩეული აპლიკანტი მიიღებს ფინანსურ დახმარებას გრანტის სახით კვალიფიკაციის ამაღლებისთვის ხარჯის გაწევის მიზნით არაუმეტეს 5 000 (ხუთი ათასი) ლარისა.
2. კონკურსანტს შეიძლება აუნაზღაურდეს შემდეგი სახის ხარჯები სამინისტროს მიერ განსაზღვრული თანხის ამოწურვამდე:

ა) **საერთაშორისო მგზავრობა** (მათ შორის ხელშეკრულების გაფორმებამდე გაწეული ხარჯი).

ბ) **ცხოვრების ხარჯი** - საქართველოს ფინანსთა მინისტრის 2005 წლის 5 აპრილის N220 „დაქირავებულისათვის გადახდილი სამივლინებო ხარჯების ნორმების განსაზღვრის შესახებ“ ბრძანებით დადგენილი ოდენობისა. გრანტი გაიცემა სამეცნიერო ღონისძიების ჩატარების/სტაჟირების გავლის დღეების პროპორციულად და შეიძლება დაემატოს თითო დღე/ღამე სამეცნიერო ღონისძიების ჩატარებამდე და ჩატარების შემდეგ, რაც უნდა დასტურდებოდეს სამინისტროში წარმოდგენილი საერთაშორისო მგზავრობის დოკუმენტის საფუძველზე;

გ) **სამეცნიერო ღონისძიებაში მონაწილეობისთვის/სტაჟირებისთვის რეგისტრაციის ხარჯი** (მათ შორის ხელშეკრულების გაფორმებამდე გაწეული ხარჯი).

დ) **ვიზის და ვიზასთან დაკავშირებული ხარჯები;**

ე) **სამედიცინო დაზღვევის ხარჯები;**

ვ) **სხვა ხარჯები,** რომლის მიზნობრიობაზე გადაწყვეტილებას იღებს სამინისტრო.

1. ანაზღაურდება მხოლოდ ის ხარჯები, რომელთა დაკავშირებით სამინისტროში წარმოდგენილი დოკუმენტაცია იძლევა ხარჯების გამწევი პირის იდენტიფიცირების საშუალებას.

**მუხლი 6. საგრანტო ხელშეკრულების შესრულების კონტროლი**

1. სამინისტრო ფინანსურ კონტროლს ახორციელებს გრანტის მიმღებთან გაფორმებული საგრანტო ხელშეკრულების საფუძველზე.
2. გრანტის მიმღებმა სამინისტროს უნდა წარუდგინოს ხარჯების/ხარჯვის დამადასტურებელი დოკუმენტები.
3. თუ წარმოდგენილი დოკუმენტების თანახმად გრანტის მიმღების მიერ გაწეული ხარჯები აჭარბებს ხელშეკრულებით გათვალისწინებულ ხარჯებს, სამინისტრო არ ანაზღაურებს არსებულ სხვაობას.
4. თუ გაწეული ხარჯები ნაკლებია მიღებული გრანტის ოდენობაზე, გრანტის მიმღები ვალდებულია, დააბრუნოს არსებული სხვაობა.
5. სამინისტრო უფლებამოსილია საქართველოს კანონმდებლობის შესაბამისად შეაჩეროს, ან შეწყვიტოს გრანტის მიმღების დაფინანსება და მოითხოვოს საგრანტო თანხის დაბრუნება დებულებით გათვალისწინებული მიზნების შეუსრულებლობის, ყალბი მონაცემების აღმოჩენის, აგრეთვე კანონმდებლობით გათვალისწინებულ სხვა შემთხვევებში.